मेरा भी हाल कुछ उस अनाड़ी कवि जैसा ही था । उस समय मुझे लिखते हुए कुछ 5-6 साल हो गए थे । मेरी रचनाओं के कुछ मुरीद भी हुए किन्तु ये सब प्रायः मित्र गण ही थे । तो उस छत पर बैठे बैठे मध्य रात्रि को ये बात दिमाग में कौंधी कि कितना अच्छा हो यदि सभी शौकिया साहित्यकारों की रचनाएं उनके जान पहचान वाले लोगों की सीमा लांघ कर ऐसे लोगों तक भी पहुचे जिनका मतलब सिर्फ रचनाओं से हो, साहित्यकार से नहीं । पूरी रात माथापच्ची चली । करीब 3 बजे रात को 3-4 अन्य मित्रों को भी कॉल लगाया गया । अब निद्रा रानी कहाँ आने वली थी हम दोनों के पास । बहुत सारे पहलुओं पर विचार विमर्श के बाद ये निश्चित हुआ कि चलो एक वेबसाइट बनायीं जाये, एक मंच जो सबके लिए हो, वो जो लिखते हैं और एक बड़े पाठक समूह प्राप्त करने के योग्य हैं और वो भी जो लिखते नहीं किन्तु हमेशा हिंदी साहित्य के उपवन में मधुपों की भांति नए कुसुमों की तलाश में मंडराते रहते हैं ।